אנדרו גייז

אנדרו בארי קאסון גייז (באנגלית: Andrew Barry Casson Gaze; נולד ב-24 ביולי 1965 במלבורן, ויקטוריה) הוא כדורסלן עבר אוסטרלי ששיחק בעמדות הרכז והקלע ושימש כקפטן נבחרת אוסטרליה בשנים 1994-2000. גייז הוא מלך הסלים של ה-NBL בכל הזמנים והשחקן המצליח בתולדות הליגה. הישגיו האישיים של גייז ב-NBL כוללים שבע זכיות בתואר ה-MVP של העונה, שמונה זכיות בתואר השחקן היעיל ביותר, 10 זכיות בתואר מלך הסלים, זכייה בתואר רוקי השנה וזכייה אחת בתואר ה-MVP של משחק האולסטאר ב-1989. את נבחרת אוסטרליה הוביל לשבע זכיות באליפות אוקיאניה, למקום החמישי באליפות העולם 1994 ושלוש פעמים למקום הרביעי במשחקים האולימפיים (סיאול 1988, אטלנטה 1996 וסידני 2000) ונבחר שש פעמים לשחקן השנה בנבחרת. לגייז 22 עונות ולמעלה מ-600 משחקים במדי מלבורן טייגרס. ב-1994 הוחתם בוושינגטון בולטס מה-NBA, אך שוחרר לאחר שבעה משחקים בלבד. ב-1998 הצטרף לסן אנטוניו ספרס וזכה עימה באליפות ה-NBA. לאחר קריירה מוצלחת בליגת בתי הספר התיכוניים באוסטרליה, עלה גייז בשנת 1984 לקבוצה הבוגרת של מלבורן טייגרס מה-NBL, אותה אימן אביו לינדזי גייז. כבר בעונתו הראשונה בליגה קלע 29.1 נקודות בממוצע למשחק וזכה בתואר רוקי השנה בליגה. בסיום עונת 1988‏ התקבל לאוניברסיטת סיטון הול ובעונה אחת במדיה, הוביל אותה לגמר טורניר אליפות המכללות, שם הפסידה סיטון הול לאוניברסיטת מישיגן לאחר הארכה. למרות הצלחתו הרבה בשנותיו הראשונות ככדורסלן, לא נבחר על ידי אף קבוצה בדראפט ה-NBA לשנת 1989 ולכן חזר למלבורן טייגרס. בעונת 1991, נבחר לראשונה בקריירה ל-MVP של העונה ב-NBL. בסיום עונה זו יצא לראשונה לאירופה וחתם בקבוצת הליגה האיטלקית אודינה, אותה עזב כבר בסיום עונת 1991/1992 וחזר למלבורן. שלוש השנים הבאות (1992–1994) היו שנות השיא של גייז בקריירה. בכולן הוא זכה בתואר מלך הסלים של ה-NBL, ב-1992 וב-1994 זכה בתואר ה-MVP של הליגה וב-1993 הוביל את מלבורן לראשונה בקריירה לאליפות ה-NBL. לאחר שהפך לכוכב המוביל של הכדורסל האוסטרלי גם בזכות הופעותיו במדי נבחרת אוסטרליה, הוחתם בשנת 1994 בקבוצת ה-NBA וושינגטון בולטס, אך נחתך מסגל הקבוצה לאחר שבעה משחקים בלבד, בהם קלע 3.1 נקודות והוריד כדור חוזר אחד בממוצע. לאחר מכן שב לאירופה וחתם באפולון פטרס היוונית, בה שיחק עד לסיום העונה. עם תחילת עונת 1995 שב למלבורן ובארבע העונות הבאות שלו ב-NBL, זכה ארבע פעמים בתואר ה-MVP של העונה, שלוש פעמים בתואר מלך הסלים של הליגה והוביל את מלבורן בשנת 1997 לאליפות שנייה בתקופתו. בעונת 1998/1999, שוב יצא ל-NBA והוחתם בקבוצת סן אנטוניו ספרס, אותה הובילו באותן השנים דייוויד רובינסון וטים דאנקן. בגלל הפרסום המועט לה זוכה ה-NBL, לא קיבל דקות משחק רבות. באמצעה של העונה, נפצע גייז והושבת להמשך העונה. בגלל הפציעה לא נרשם בסגלה של סן אנטוניו לקראת הפלייאוף, בו זכתה הקבוצה באליפות ה-NBA. לאחר עונת השפל בסן אנטוניו, שב למלבורן לעוד שש עונות שלאחריהן פרש מכדורסל. גייז הוא מלך הסלים של ה-NBL בכל הזמנים עם 18,908 נקודות ב-612 משחקי ליגה. לאחר עונת רוקי מוצלחת ב-NBL, זומן גייז לסגל נבחרת אוסטרליה לקראת אולימפיאדת לוס אנג'לס 1984, שם הוביל את אוסטרליה למקום השביעי. שנה לאחר מכן הוביל את אוסטרליה לזכייה באליפות אוקיאניה. בשנים שלאחר מכן הוביל את אוסטרליה לשש זכיות נוספות באליפות אוקיאניה בין השנים 1987-1997. ב-1986 השתתף עימה באליפות העולם שנערכה במדריד. לאחר מכן השתתף עימה בעוד ארבע אליפויות עולם, כאשר ב-1994 הוא אף מוביל אותה למקום החמישי, הישג השיא שלה בטורניר וזוכה בתואר מלך הסלים של האליפות. עוד לפני אליפות זו קיבל את תפקיד הקפטן של הנבחרת. באולימפיאדת סיאול 1988 הוביל גייז את נבחרת אוסטרליה למקום הרביעי, הישג השיא של אוסטרליה במשחקים האולימפיים, אליו הגיעה הנבחרת גם באולימפיאדת אטלנטה 1996. כמו כן, הוביל את הנבחרת להישג מצוין גם באולימפיאדת ברצלונה 1992, בו סיימה אוסטרליה במקום השישי. בשנת 2000, נשא את דגל המשלחת האוסטרלית בטקס הפתיחה של אולימפיאדת סידני. במשחקים עצמם, שוב הוביל את אוסטרליה למקום הרביעי. לאחר הטורניר הודיע גייז על פרישה מהנבחרת כשלזכותו 287 משחקים בינלאומיים. גייז הוא שיאן ההופעות של נבחרת אוסטרליה במשחקים האולימפיים, עם חמש הופעות בין השנים 1984-2000. כמו כן, נבחר שש פעמים לשחקן השנה בנבחרת. קבוצתיים אליפות ה-NBA: ‏1998/1999 אליפות ה-NBL: ‏1993, 1997 אליפות אוקיאניה עם נבחרת אוסטרליה: 1985, 1987, 1989, 1991, 1993, 1995, 1997 אישיים מלך הסלים של אליפות העולם 1994 MVP של העונה: 1991, 1992, 1994, 1995, 1996, 1997, 1998 השחקן היעיל ביותר: 1990, 1991, 1992, 1993, 1994, 1995, 1996, 1997 מלך הסלים: 1986, 1988, 1989, 1991, 1992, 1993, 1994, 1995, 1996, 1997 MVP של משחק האולסטאר: 1989 רוקי השנה: 1984 שחקן השנה בנבחרת אוסטרליה: 1990, 1994, 1995, 1996, 1998, 2000 מדיה וקבצים בנושא אנדרו גייז בוויקישיתוף פרופיל, באתר Basketball-Reference פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket ביוגרפיה של גייז באתר InterBasket.net סטטיסטיקות של גייז ב-NBA באתר BasketballReference.com עד לשנת 1998, החלה עונת ה-NBL באפריל ונגמרה בספטמבר.